
Duchamp-öröknapok. Személyesség és személytelenség Tandori Dezső "élet-művében"

Tandori Dezső Duchamp-mal kapcsolatos rajzverseiben a személyesség és személytelenség fogalmaival játszik, a személyes és személytelen költészet határait bontogatja. Már a Töredék Hamletnek című kötetben megjelenik ez a kérdéskör. Az első kötet szövegei arra mutatnak rá, hogy a személy, a tér és az idő sajátosan nyelvhez kötött fogalmak, amelyek csak egymás viszonylatában léteznek. Az életmű későbbi szakaszában a Duchamp-mal való találkozás hozza magával a tudatos reflexiókat a személytelenség kérdésével kapcsolatban. A nyolcvanas évektől kezdve kialakul Tandori Duchamp jegyében álló „élet-műve”, amely felveti az önéletrajziság problémáját.
A Feltételes megálló Duchamp-öröknap című képversében részek és egész, személyes és személytelen egysége jelenik meg kép és szöveg belső ellentmondása által. Dolgozatomban a Duchamp-öröknap és a hozzá kötődő rajzvers-sorozat kapcsán foglalkozom a személytelenség témájával Tandori költészetében. Részletesebben elemzek néhány, a versekhez kapcsolódó Duchamp-művet is: Lépcsőn lemenő akt II., a Szűz átváltozása férjes asszonnyá, Szűz, Menyasszony. A Duchamp-öröknaphoz kapcsolódó rajzvers-sorozat alapmotívuma a kör, amely Duchamp több művére is utalhat. Duchamp-t érdekelte a körmozgás és szimbolikája, a ’20-as évektől kezdve számos forgó képet alkotott (Anémic Cinema, Rotoreliefek). Antiretinális műveket akart létrehozni, amelyek lényege, hogy a műalkotás nem maga a kép, amelyet a befogadó lát, hanem a befogadás folyamata során jön létre, a befogadó aktív részvételével. A cél a látás dezorientációja, az érzékek összezavarása volt, amelynek következtében a befogadónak újra kell értékelnie a látottakat.
Tandori szövegei Duchamp műveihez hasonlóan, összezavarják a befogadó által megszokott válaszokat, újraértelmezésre késztetnek. Tandori egész életművére érvényes, hogy a befogadónak is részt kell vennie az alkotás folyamatában. Az általam elemzett versekben Tandori a személyesség és a személytelenség határainak bontogatásával játszik, majd Duchamp-hoz kapcsolódva fel is oldja ezeket a kategóriákat. A személytelen költészet ugyanúgy megvalósíthatatlannak bizonyul, mint a személyes líra, mert a személyesség – és épp ezért a személytelenség is – eredendően összekapcsolódik a költészettel.



